钦定古今图书集成/明伦汇编/氏族典/第235卷 > 张方
## 钦定古今图书集成/明伦汇编/氏族典/第235卷 > 张方

按《晋书张方传》：“方，河间人也。世贫贱，以材勇得幸于
河间王颙，累迁兼振武将军。永宁中，颙表讨齐王冏，
遣方为前锋。及冏被长沙王乂所杀，颙及成都王颖
复表讨乂，遣方率众自函谷入屯河南。惠帝遣皇甫
商拒之，方以潜军破商之众，遂入城。东海王越等执
乂送于金墉城，方使炙杀之。于是大掠洛中官私奴”
婢万馀人而西还长安。荡阴之役，颙又遣方入洛阳，
于是复废皇后羊氏。方在洛久，兵士暴掠，议欲西迁，
尚匿其迹，欲须天子出，因劫移都，乃请帝谒庙，帝不
许。方遂悉引兵入殿迎帝。帝见兵至，避之于竹林中，
军人引帝出，于是乱入宫阁，割流苏武帐为马帴。帝
至长安，以方为中领军、录尚书事，领京兆太守。时豫
州刺史刘乔檄称“颍川太守刘舆迫胁范阳王虓，距
逆诏命。及东海王越等起兵于山东。”乃遣方率步骑
十万往讨之。方屯兵霸上，而刘乔为虓等所破。颙闻
乔败，大惧，将罢兵，恐方不从，因令杀之。